Ενθαρρύνουν τη λήψη μέτρων ώστε όλα τα παιδιά (περιλαμβανομένων των παιδιών με αναπηρίες) να είναι σωματικά δραστήρια προκειμένου να αποφευχθούν τα προβλήματα υγείας και ανάπτυξης. Εστιάζουν στη διδασκαλία της σημασίας των κινητικών δεξιοτήτων και της σωματικής και αθλητικής δραστηριότητας στα σχολεία και τις αθλητικές οργανώσεις. Οι χώρες της ΕΕ ενθαρρύνονται να αναπτύξουν στρατηγικές που υπογραμμίζουν και προωθούν τη σημασία των σωματικών δραστηριοτήτων για τη βελτίωση της υγείας στους τομείς της εκπαίδευσης, της νεολαίας και της υγείας. Σε αυτό το πλαίσιο, ως βάση για περαιτέρω πολιτική δράση, οι χώρες της ΕΕ, η Ευρωπαϊκή Επιτροπή και η Προεδρία του Συμβουλίου της ΕΕ ενθαρρύνονται να ακολουθήσουν τις συστάσεις της ομάδας εμπειρογνωμόνων σχετικά με τη σωματική δραστηριότητα για τη βελτίωση της υγείας, οι οποίες παρέχουν τεκμηριωμένα στοιχεία και πρακτική καθοδήγηση. Η Επιτροπή ενθαρρύνεται να βελτιώσει τη βάση στοιχείων της και κατόπιν να προωθήσει και να στηρίξει την ανταλλαγή βέλτιστων πρακτικών πάνω στις κινητικές δεξιότητες και τη φυσική αγωγή για παιδιά σε ολόκληρη την ΕΕ. Οι αθλητικές οργανώσεις ενθαρρύνονται να προωθήσουν αθλητικές και σωματικές δραστηριότητες που αποσκοπούν στην καταπολέμηση του καθιστικού τρόπου ζωής των παιδιών, μέσω πρωτοβουλιών και συμπράξεων με τους τομείς της εκπαίδευσης, της νεολαίας και της υγείας των χωρών της ΕΕ.